b'\n_START_ARTICLE_\nMohenjo-Daro\n_START_PARAGRAPH_\nMohenjo-Daro (sindhi: \xd9\x85\xd9\x88\xd8\xa6\xd9\x86 \xd8\xac\xd9\x88 \xd8\xaf\xda\x99\xd9\x88, bokstavelig \xc2\xabDe d\xc3\xb8des haug\xc2\xbb) er et arkeologisk sted som er lokalisert i den pakistanske regionen Sind. Oldtidsbyen ble bygd en gang rundt 2600 f.Kr. og var en av de aller st\xc3\xb8rste bosetningene i Induskulturen i oldtidens Indusdalen , og en av de tidligste betydelige urbane bosetninger. Den eksisterte p\xc3\xa5 samme tid som sivilisasjonene i oldtidens Egypt, Mesopotamia, og Kreta (minoisk kultur). Mohenjo-daro ble forlatt en gang 1800-tallet f.Kr. og ble ikke oppdaget igjen f\xc3\xb8r i 1922. Betydelige arkeologiske utgravninger har blitt utf\xc3\xb8rt ved stedet og stedet er blitt utpekt som Verdensarven av UNESCO i 1980. _NEWLINE_Byen hadde om lag 70 000 innbyggere i sin storhetstid. Den var rik p\xc3\xa5 grunn av handel og handlet med korn, frukt, gr\xc3\xb8nnsaker, kj\xc3\xb8tt og luksusvarer (som for eksempel parfyme). Det var offentlige badeanlegg og de fleste innbyggerne hadde eget bad. Byen hadde ogs\xc3\xa5 et godt kloakk- og veisystem.\n_START_SECTION_\nLokalisering\n_START_PARAGRAPH_\nMohenjo-daro er lokalisert i distriktet Larkana i Sind p\xc3\xa5 en \xc3\xa5skam fra pleistocentiden midt p\xc3\xa5 flomsletten i dalf\xc3\xb8ret for Induselven, omtrent 28 km fra byen Larkana. \xc3\x85sryggen var framst\xc3\xa5ende p\xc3\xa5 tiden til Induskulturen, noe som gjorde det mulig for byen \xc3\xa5 st\xc3\xa5 opp mot omgivelsene, men oversv\xc3\xb8mmelser fra elven har siden begravd det meste av \xc3\xa5sryggen i avsatt silt (finkornet jordart). Stedet har en sentral posisjon mellom Induselven og elven Ghaggar. Induselven flyter \xc3\xb8st for stedet, men elveleiet til Ghaggar p\xc3\xa5 den vestlige siden er i dag t\xc3\xb8rr.'